Diari Oficial de la Generalitat Valenciana


Sumari del DOGV 9328, del 29-04-2022 (2022/3615)

ORDRE 3/2022, de 19 d'abril, de la Conselleria de Política Territorial, Obres Públiques i Mobilitat, per la qual s'aprova el Reglament de circulació ferroviària i tramviària de la Comunitat Valenciana.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2022/04/19/3/dof/vci/html**

### Dades del document

Número de DOGV
:   9328

Data del DOGV
:   29-04-2022

Secció del DOGV
:   I. DISPOSICIONS GENERALS

Número del document
:   2022/3615


Data del document
:   19-04-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * legislació
    * política de transports
    * reglamentació del transport
    * administració regional

ORDRE 3/2022, de 19 d'abril, de la Conselleria de Política Territorial, Obres Públiques i Mobilitat, per la qual s'aprova el Reglament de circulació ferroviària i tramviària de la Comunitat Valenciana. [2022/3615]  
PREÀMBUL  
  
L'article 49.1.15a de l'Estatut d'Autonomia atribueix a la Generalitat la competència exclusiva en matèria de ferrocarrils, transports terrestres, marítims, fluvials i per cable: ports, aeroports, heliports i servei meteorològic de la Comunitat Valenciana, sense perjudici del que disposen els números 20 i 21 de l'apartat 1) de l'article 149 de la Constitució espanyola.  
La Llei 7/2018, de 26 de març, de la Generalitat, de seguretat ferroviària, estableix en l'article 40 que mitjançant l'Ordre de la conselleria competent en matèria de transport ferroviari, a proposta de l'Agència Valenciana de Seguretat Ferroviària, s'aprovarà «el Reglament de circulació ferroviària i tramviària, que establirà les regles i els procediments operatius necessaris perquè la circulació dels vehicles ferroviaris pels trams i les línies que formen la xarxa ferroviària de competència autonòmica es realitze de manera segura i eficient».   
  
Així mateix, en la disposició transitòria segona sobre la «vigència del Reglament general de circulació ferroviària», s'estableix que «mentre no siga substituïda per una altra norma d'igual o superior rang tramitada d'acord amb aquesta llei, es manté la vigència de l'Ordre 7/2011, de 9 de novembre, de la Conselleria d'Infraestructures, Territori i Medi Ambient, per la qual s'aprova el Reglament general de circulació de Ferrocarrils de la Generalitat Valenciana, en tot allò que no s'opose a aquesta llei».  
La Llei 7/2018, juntament amb el Decret 190/2021, de 26 de novembre, del Consell, de regulació de la seguretat i l'autorització de posada en servei dels subsistemes estructurals fixos i dels controls periòdics del sistema ferroviari autonòmic, estableix nous condicionants de seguretat en l'explotació.  
D'altra banda, el sistema ferroviari autonòmic s'ha realitzat fins a hui amb dues normatives diferents, l'esmentat Reglament general de circulació, d'aplicació en els trams de caràcter ferroviari, i les NET, normes d'explotació tramviària. El règim d'explotació actual, que en alguns trams compatibilitza ambdós tipus d'explotació, unit a les condicions derivades de la nova normativa autonòmica de seguretat, fan necessari un nou reglament únic per a tota la xarxa que incloga totes les peculiaritats d'aquesta.  
És oportuna la tramitació d'aquest nou reglament en aquest moment, abans de la posada en servei de les ampliacions i transformacions de la xarxa actualment en construcció, de manera que es puga formar el personal de circulació que operarà en les noves instal·lacions ja amb el nou reglament.  
Amb aquesta ordre s'acompleixen els principis de bona regulació a què fa referència l'article 129 de la Llei 39/2015, d'1 d'octubre, del procediment administratiu comú de les administracions públiques. Així, la norma és respectuosa amb el principi de necessitat en el sentit enunciat en els paràgrafs anteriors, ja que es fa necessari un nou reglament únic per a tota la xarxa ferroviària de competència autonòmica que incloga totes les peculiaritats d'aquesta. És respectuosa amb els principis d'eficàcia, eficiència i proporcionalitat, atés que és l'instrument més adequat per a garantir la seua consecució i atés que no conté restriccions de drets i inclou la regulació imprescindible per a atendre la finalitat de la norma.  
  
S'adequa, igualment, al principi de transparència i participació, exigits per la normativa bàsica estatal i autonòmica en aquesta matèria, ja que s'ha procedit a efectuar el tràmit d'informació pública.  
Així mateix, el projecte, emplenats els informes preceptius, ha sigut sotmés a informació pública, informe de Ferrocarrils de la Generalitat Valenciana (FGV), de la Direcció General de Pressupostos i de l'Advocacia General de la Generalitat. Per tot això, en virtut del que es disposa en els articles 28 e) i 43 de la Llei 5/1983, de 30 de desembre, del Consell; en l'article 40 Llei 7/2018, de 26 de març, de la Generalitat, de seguretat ferroviària, i en l'article 134 del Decret 105/2019, de 5 de setembre, pel qual s'estableix l'estructura orgànica bàsica de la Presidència i de les conselleries de la Generalitat, i d'acord amb el Consell Jurídic Consultiu,   
  
  
ORDENE  
  
Article únic. Aprovació del Reglament de circulació ferroviària i tramviària  
S'aprova el Reglament de circulació ferroviària i tramviària, el text de la qual es recull en l'annex a aquesta ordre, que serà aplicable a totes les línies ferroviàries i tramviàries de competència autonòmica.  
  
  
  
DISPOSICIONS ADDICIONALS  
  
Primera. Clàusula de no despesa  
L'aplicació i el desenvolupament d'aquesta ordre no té cap incidència en la dotació de tots i cadascun dels capítols de despesa de la Generalitat i, en tot cas, les despeses hauran de ser ateses amb els mitjans personals i materials existents en aquesta conselleria.  
  
Segona. Formació  
Les entitats ferroviàries hauran de realitzar les pertinents accions formatives al seu personal per a l'actualització dels coneixements corresponents, de conformitat amb el nou marc reglamentari, i nous procediments emmarcats dins del seu sistema de gestió de la seguretat.  
  
  
  
DISPOSICIÓ TRANSITÒRIA  
  
Única. Adaptació al nou marc reglamentari  
1. En el termini de sis mesos des de l'entrada en vigor d'aquesta ordre, les entitats ferroviàries hauran de tindre adaptada tota la seua documentació reglamentària i els seus sistemes de gestió de la seguretat al contingut d'aquest reglament.  
2. S'estableix un termini d'un mes des de l'entrada en vigor d'aquesta ordre perquè Ferrocarrils de la Generalitat Valenciana publique una consigna de seguretat operacional que especifique, per trams:  
- El règim de circulació (ferroviari o tramviari) que aplica.   
- El sistema de bloqueig existent o, si escau, si circula amb marxa a la vista.  
- Els sistemes de protecció automàtica de trens que s'utilitzen.   
- La llista d'estacions, llocs de circulació, baixadors i parades.  
  
- Les velocitats de marxa normal i les limitacions per geometria.   
  
3. S'estableix un termini d'un mes des de l'entrada en vigor d'aquesta ordre perquè Ferrocarrils de la Generalitat Valenciana instal·le cartells grans de «límit» en totes les estacions que siguen susceptibles de realitzar maniobres i on falte per definir clarament la zona protegida de maniobres, a més de publicar la corresponent consigna.  
4. S'estableix un termini d'un mes des de l'entrada en vigor d'aquesta ordre perquè els diferents llibres de registres informàtics que es gestionen en els diferents tallers es regulen mitjançant consigna de seguretat.   
5. S'estableix un termini d'un mes des de l'entrada en vigor d'aquesta ordre perquè s'actualitze el document «procés d'habilitació», emmarcat en el sistema de gestió de la seguretat de Ferrocarrils de la Generalitat Valenciana, adaptant-lo al nou marc reglamentari.  
6. S'estableix un termini d'un mes des de l'entrada en vigor d'aquesta ordre perquè s'actualitze la norma tècnica de Ferrocarrils de la Generalitat Valenciana, incloent-hi els nous aspectes dels semàfors tramviaris, i també els nous criteris de visibilitat dels senyals.   
7. En el termini de sis mesos des de l'entrada en vigor d'aquesta ordre, les entitats ferroviàries hauran de presentar a l'Agència Valenciana de Seguretat Ferroviària un programa detallat del grau d'implementació del Reglament d'acord amb els terminis anteriors, en el qual s'inclourà el Programa de formació del personal que s'ha seguit per a l'adaptació al nou marc reglamentari i la documentació que justifique la seua realització.   
  
  
DISPOSICIÓ DEROGATÒRIA  
  
Única. Derogació normativa  
Queda expressament derogada l'Ordre 7/2011, de 9 de novembre, de la Conselleria d'Infraestructures, Territori i Medi Ambient, per la qual s'aprova el Reglament general de circulació de Ferrocarrils de la Generalitat Valenciana, així com totes les disposicions del mateix rang o d'un rang inferior que s'oposen al que es disposa en aquesta ordre.   
  
  
DISPOSICIONS FINALS  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 19 d'abril de 2022  
  
El conseller de Política Territorial, Obres Públiques i Mobilitat  
ARCADI ESPAÑA GARCÍA


Còpia Permalink ELI